9. schôdza NR SR - 16. deň - A. dopoludnia
Dátum: 2024-02-27
Poslanec: Holečková, Martina (KDH)
Druh vystúpenia: Vystúpenie v rozprave

175. Ďakujem veľmi pekne, pán predsedajúci. Sľubovali ste pokoj, stabilitu, pomoc ľuďom, istoty a od začiatku volebného obdobia je tu len jeden chaos. Namiesto toho ste naozaj vládou, ktorá sama po sebe musí veci opravovať a robíte to tak, ako sa to, ako sa to nemá, nedá, nemá. To, čo musím povedať, že táto vláda naozaj sa vysmieva ženám, vysmieva sa obetiam násilia, tak ako sme to tu posledné týždne videli. Áno, dnes hovorím o správnej veci a je potrebné opraviť to, čo bolo pokazené, ale opäť raz to dokazuje, že neviete vládnuť a robíte samé chyby a dokonca si to nechcete ani, ani priznať. Od začiatku hovoríme, že zákony, ktoré prijímate zrýchlene, sú chybné. Upozorňujeme vás na to konštruktívne, od začiatku voláme po odbornej diskusii. Nedeje sa to tak, arogantne si to z krajine robíte, v krajine robíte, čo chcete, a škodí to naozaj ľuďom, ubližuje to ženám a ďalším skupinám, ktoré si prešli skutočným peklom. Keď si spomínate, tak sme vás na tento problém upozorňovali pred hlasovaním o hanebnej novele Trestného zákona. Pani kolegyňa poslankyňa Števulová bola za predkladateľom, obžalovaným pánom poslancom Gašparom, a ministrom Suskom, ktorí boli prekvapení, že sa tam niečo takéto nachádza. Pán poslanec Hlina mal veľmi emotívny prejav, kde sa vás snažil presvedčiť, aby ste neznižovali premlčacie doby za znásilnenie, a môj kolega z klubu záchranár František Majerský vám tu v tejto sále opisoval, ako on sám ako záchranár prišiel za obeťami znásilnenia a aký to bol ťažký pohľad na tieto obete. Viacerí z nás sme tu vyzývali aj poslankyne vládnej koalície, aby za túto novelu nehlasovali a vás, páni poslanci, sme prosili, aby ste namiesto rozdávania karafiátov na MDŽ ukázali úctu ženám tak, že nebudete hlasovať za tento výsmech všetkým obetiam násilia. Nič z toho nepomohlo, a preto tu dnes stojíme a riešime a opravujeme vaše chyby. Som sklamaná, som sklamaná najmä z mladých poslancov zo SMER-u, ktorí namiesto toho, aby si priznali chybu a povedali, že to pokašľali a ospravedlnili sa, tak obhajovali neobhájiteľné. Kričíte, že za váš hanebný a babrácky zákon môže opozícia alebo prezidentka. To nie je tak ani, ani smiešne, ale je to skutočne smutné. To vy ste pritom cynicky sa vysmievali obetiam znásilnenia a slová pána poslanca Glücka o tom, ako si žena všimne, keď bola znásilnená, pozná hádam každý na Slovensku. Najúbohejšie na tom celom je to, že ministerstvo spravodlivosti ešte deň po schválení toho, že sa skracujú premlčacie doby, klamalo celú verejnosť, že vlastne premlčacie doby za znásilnenie budú po zmene rovnaké ako v okolitých krajinách, čo nie je pravda. Napríklad v Maďarsku premlčacie doby pri znásilnení ani nie sú. Nie sú ani v Anglicku, ani v Švajčiarsku a v iných krajinách sú vyššie ako teraz u nás. Nič z toho nebránilo ani pánovi poslancovi Michelkovi alebo pánovi ministrovi Eštokovi, aby to obhajovali s tým, že veď len ideme na úroveň v okolitých krajinách. No ideme tam asi takisto ako pri trestných sadzbách za marihuanu, ktorú ste zvýšili z 15 na 20 rokov. Tento príklad ilustruje aj konanie prezidentského kandidáta, ktorý nespravil v tomto procese nič. Upozorňovali sme ho na chyby a jediné, čo urobil, je, že nás obral o diskusiu. Teraz keď mu to pred voľbami škodí, tak to chcete narýchlo opraviť a opäť nesystémovo. Dámy a páni vo vládnej koalícii, správate sa pokrytecky a obete násilia vás vôbec nezaujímajú. Hoci ste sa po celospoločenskom tlaku rozhodli vrátiť premlčacie doby za znásilnenie a vraždy na pôvodnú úroveň, tak v skutočnosti obete násilia sú vám ukradnuté. Aj dnes sme mali možnosť rokovať o návrhu, ktorý sme my predložili, ktorý mal pomáhať obetiam domáceho násilia a ktorý sme pripravovali za pomoci centier, ktoré pracujú s obeťami násilia, ale aj s vyšetrovateľmi týchto trestných činov. No keď ste ako poslanci mohli preukázať to, že vám na týchto obetiach naozaj záleží, tak ste jednoducho tento zákon nepodporili. Opäť ste sa takto vysmiali všetkým obetiam a ukazujete, že téma násilia nie je pre vás dôležitá a vlastne sa premlčacie doby vracajú na pôvodnú úroveň, a to z jedného jediného dôvodu, a to, aby nepoškodili prezidentskú kandidatúru pána Pellegriniho. Pomôcť ženám musíme, inak sa to nedá, je to však veľká výzva hlavne pre vládu, nech sa konečne začne správať demokraticky, lebo takýchto škodlivých vecí, ako sa podarilo prijať za posledné obdobie, sa obávam, že najbližšie štyri roky ich tu bude kopa. Zatiaľ sa naozaj správate ako vláda, ktorá je proti ľuďom, a to sú naozaj skutky, ktoré za vás hovoria. Výsledkom dnešného snaženia by ale nemalo byť riešiť iba tieto premlčacie doby, ale vrátiť všetky premlčacie doby naspäť, tak ako boli pôvodne, pretože tak ako upozorňoval aj náš odborník a bývalý minister pán Karas, je najprv potrebné upraviť proces, skrátiť ho a potom môžeme skracovať premlčacie doby. Keď toto neurobíme, tak nijako tomuto nepomôžeme. Obávam sa, že to, čo tuná v tejto sále často zažívame, je presne to opačné, čo ste sľubovali ľuďom na bilbordoch. Nie je to ten sľubovaný pokoj, je to len chaos, ktorý sme koniec koncov videli aj dnes, to, že nám je uberaná rozprava, to, že nemôžme diskutovať. Koniec koncov sľubovali ste rôzne veci, ale určite nie zvýšenie svojich platov. A to, čo ste dokázali, je, že ste zabezpečili bezpečnosť a beztrestnosť pre svojich kamarátov. My ženám pomáhame, pomáhať budeme a myslím si, že pred násilím si musíme prestať zakrývať oči. Je dôležité, aby sme obetiam pomáhali všetci spoločne a nie sa im vysmievali. Aj preto chcem povedať, že náš poslanecký klub podporí tento návrh, aj keby sme si to vedeli predstaviť úplne inak a dúfame, že už akékoľvek ďalšie návrhy, ktoré prídu, tak budú podrobené odbornej diskusii a bude sa k nim môcť vyjadriť odborná široká verejnosť. Ďakujem veľmi pekne.